གོང་གིགསེར་དངུལ་འཇོག་པའོཞེས་པ་ལྟ་བུའི་ཚིག་དེ་དག་ནི་མདུན་དུ་བཤད་པའི་བང་སོ་དག་ནས་ཐོན་པའི་གསེར་གྱི་འདྲ་འབག་ལ་སོགས་པའི་དུར་རྫས་རྣམས་ལ་གོ་བ་ཡིན་ཤས་ཆེ་སྙམ་ལ་གསེར་གྱི་འདྲ་འབག་ལ་སོགས་པའི་དུར་རྫས་འདི་དག་གིས་གང་ཞིག་མཚོན་པ་དང་གནའ་བོའི་ཞང་ཞུང་གི་མིའི་ངོས་ནས་འདི་དག་ལ་ཐུན་མིན་གྱི་ནུས་མཐུ་གང་ཞིག་མངའ་བ་སོགས་ཀྱི་དོགས་གནད་མང་པོ་ལོ་རྒྱུས་ཡིག་ཆའི་ནང་ནས་འཚོལ་རྙེད་ཐུབ་ཐབས་མེད་རུང་ང་ཚོར་དྲི་ལན་གྱི་ཁུངས་སྣེ་རེ་བཤད་ཡོད་པ་སྟེ།དཔེར་ན།ཚོ་དཔོན་ཤི་རྗེསམགོ་བོ་ཕྲལ་ནས་ཕྲ་འདེབས་པ།དོན་སྣོད་ཕྱུང་ནས་གསེར་དངུལ་འཇོག་པལྟ་བུ་གུ་རུ་རྒྱལ་མོའི་དུར་ས་དངོས་ནས་ཐོན་པའི་རོ་རུས་ཀྱི་རྣམ་པ་དང་མཐུན་ཡོད།གནའ་རྫས་རྟོག་ཞིབ་པས་མི་ཤི་བའི་རྗེས་སུ་ཕུང་བོ་དུས་ཡུན་ཅུང་རིང་ཙམ་ཞིག་རང་སོར་འཇོག་པ་དང་དུར་འཇུག་ཐེངས་གཉིས་བྱེད་པའི་དཔང་རྟགས་ར་སྤྲོད་ཐུབ་ཡོད་ཟེར།གཞན་ཡང་ས་རྫོང་བང་སོའི་དུར་ལུས་ན་གྲི་ཡི་རྗེས་ཤུལ་ཡོད་པ་མངོན་སུམ་མཐོང་བ་བཅས་ལས་ཕུང་པོ་ཚལ་བཤག་གི་དུར་འཇུག་བྱས་པ་ཡིན་ཤས་ཆེ་ལ་དེ་ལྟར་ཡིན་ཚེ་གོང་གི་ཡིག་ཆའི་ནང་འཁོད་པའི་མགོ་བོ་ཕྲལ་བ་དང་དོན་སྣོད་ཕྱུང་བ་སོགས་ཀྱི་བཤད་སྟངས་དང་མཐུན་ནོ།